አገር አቀፍ ተደራዳሪ ፓርቲዎች በቅይጥ ትይዩ የምርጫ ስርዓት አማራጭ ሀሳብ ላይ በጥልቀት ለመወያየት በቀነ ቀጠሮ ተለያዩ
አገር አቀፍ ተደራዳሪ ፓርቲዎች ኢህአዴግ ባቀረበው ቅይጥ ትይዩ የምርጫ ስርዓት አማራጭ ሀሳብ ላይ ተመካክረው ለመምጣትና በጥልቀት ለመወያየት ተጨማሪ ቀጠሮ  ወስደው ተለያዩ።ባለፈው ውይይት ከቆመበት የቀጠለው አገር አቀፉ የፖለቲካ ፓርቲዎች ድርድር በዛሬው ውሎው የአገሪቷን የምርጫ ስርዓት ለማሻሻል በሚያስችላቸው ነጥብ ላይ መክረዋል።በዚህም በአሁኑ ወቅት አገሪቷ የምትከተለውን የአብላጫ ድምጽ የምርጫ ስርዓት በሌላ ለመተካት የተለያዩ አማራጮችን በማቅረብ  ረዘም ያለ ክርክርና ውይይት አካሂደዋል።በቀጣይ አገሪቷ መከተል ያለባት የምርጫ ስርዓት እንደቀድሞው "የአብላጫ ድምጽ፣ የሙሉ ተመጣጣኝ ውክልና /ፕሮፕርሽናል/ ወይስ ሁለቱንም ያማከለ ቅይጥ  ስርዓት ይሁን?" የሚለው ፓርቲዎችን ሲያከራክር የቆየ ጉዳይ ነው። የ11 ፓርቲዎች ጥምረት፣ የኢትዮጵያ ራዕይ ፓርቲ፣ መኢብንና የገዳ ስርዓት አራማጅ ፓርቲ "የምርጫ ስርዓቱ  ወደ ሙሉ ተመጣጣኝ ውክልና መቀየር አለበት" የሚል ሃሳብ የያዙ ሲሆን፤ ኢህአዴግና መኦህዴፓ ደግሞ "ቅይጥ መሆን አለበት" በሚል ተከራክረዋል።በመጨረሻም ለድርድር ያመች ዘንድ የኢትዮጵያ ህዝቦች አብዮታዊ ዴሞክራሲያዊ ግንባር  አማራጭ ያለውን የቅይጥ ትይዩ የምርጫ ስርዓት አተገባበርና የክፍፍሉ መቶኛውን እንዲያቀርብ በተጠየቀው መሰረት ዛሬ አቅርቧል።ከዚህ በፊት አምስት ዙር ምርጫ የተካሄደበት የአብላጫ ድምጽ የምርጫ ስርዓት ውጤታማ መሆኑን ማብራሪያ የሰጠው ኢህአዴግ፤ ሆኖም በአንድ ምርጫ ተሳትፎ ያሸነፈ ፓርቲ ብቻ ሳይሆን የጥቂቶችም ቢሆን ልዩ ሃሳቦች እንዲስተናገዱ በማሰብ ወደ ቅይጥ እንዲቀየር መወሰኑንም ገልጿል።ይህም ሲሆን 90 በመቶ እንደቀድሞ በአብላጫ ድምጽ እንዲሆን 10 በመቶው በውክልና እንዲሆን የሚል ሃሳብ አቅርቧል።ይህ ቅይጥ የምርጫ ስርዓት ተግባራዊ የሚሆነው ለፌዴራል፣ ለክልልና ለሁለቱ ከተማ አስተዳደሮች ምክር ቤት ብቻ መሆኑም ተጠቅሷል።ተደራዳሪ ፓርቲዎች በበኩላቸው ቅይጥ የተባለው አማራጭ መሆንም ካለበት "መቶኛው ወደ ሃምሳ ሃምሳ ከፍ ማለት አለበት" የሚል መከራከሪያ ሀሳብ አቅርበዋል።ጉዳዩን  በጥልቀት ለማጤንና ለመመካከር ተጨማሪ ጊዜ እንደሚያስፈልጋቸው ጠይቀው ተፍቅዶላቸዋል።ድርድሩ ከሶስት ቀናት በኋላ ቅዳሜ እንዲቀጥል ቀነ ቀጠሮ ተይዞለታል። 